Kitarat nga druri i ricikluar
Rick Kelly shndërron drurin nga ndërtesa të vjetra të Nju Jorkut në kitara
Rick Kelly është krijues autentik kitarash, që përdor dru të ricikluar nga ndërtesa të vjetra. Kelly e mori zanatin e përpunimit të drurit nga gjyshi i tij dhe ka studiuar për skulpturë, por gjatë viteve ka zhvilluar teknikat e tij për prodhimin e kitareve. Puna e tij është aq e suksesshme, saqë ai i shet kitarat sa i përfundon. Rick Kelly filloi të krijonte instrumente prej druri që në moshën e adoleshencës. Por, ishte vetëm para 10 vjetësh, kur regjizori Jim Jarmusch i ofroi një sasi druri të vjetër nga tavani i papafingos së tij, që ai filloi të merret seriozisht me përpunimin e drurit nga hotelet e vjetra, baret dhe kishat për ta kthyer në kitarë. Shumica e lëndës drusore ishte mbi 100-vjeçare. Është dru i shekullit të XIX-të, pishë e bardhë nga veriu i shtetit të Nju Jorkut që është përdorur për shtëpitë dhe ndërtesat e qytetit. Mjeshtri 64 vjeçar është vazhdimisht në kërkim të drurit të vjetër në gjithë qytetin. Kohët e fundit ai gjeti dru të cilësisë për kitara në një vend-hedhje mbeturinash, ishte lëndë druri nga një Kishë Orthodokse Serbe e cila u dogj më herët këtij viti, në Nju Jork. Në punishten e tij, ai mban shënime të detajuara të koleksionit të tij, duke shënuar në çdo copë druri se cilës ndërtesë i përkiste më parë. Shpesh, klientët e tij pyesin për një lloj të caktuar druri. Bob Dylan, për shembull, i kërkoi që kitara e tij të bëhej nga druri i Chumley-t, një bar historik i Nju Jorkut që po rinovohet për momentin. Pavarësisht nëse janë muzikantë të famshëm ose kitaristë të nivelit mesatar, klientët e Kelly-t paguajnë mbi 2000 dollarë për një kitarë, sepse ata e vlerësojnë cilësinë e instrumenteve. Kitarat e Rick Kelly-t janë më shumë se instrumente unike, të gdhendura. Ato i ofrojnë klientëve të tij diçka më të çmuar: një pjesë të historisë që qytetit të Nju Jorkut.